**Félix Houphouët-Boigny** (fransk uttale: [feˈliks uˈfwɛt bwaˈɲi]; født 18. oktober 1905 i Yamoussoukro i Fransk Vest-Afrika, død 7. desember 1993 Yamoussoukro i Elfenbenskysten), født **Dia Houphouët** og også kalt **Papa Houphouët** og **Le Vieux** («den gamle») var en ivoriansk politiker, og den første presidenten for det selvstendige Elfenbenskysten.

Liv og virke
------------

### Bakgrunn

Félix Houphouët-Boigny var opprinnelig landsbyhøvding og jobbet også senere som lege, plantasjeadministrator og fagforeningsleder før han ble valgt inn i Frankrikes parlament, og hadde siden en rekke ministerstillinger i den franske regjeringa. 

### President

Fra 1940-årene og fram til sin død i 1993 spilte Houphouët-Boigny en viktig rolle i avkoloniseringen av Afrika og i sitt lands politikk. 

Under Houphouët-Boignys moderate lederskap blomstret den ivorianske økonomien. Denne suksessen var uvanlig i forhold til andre fattige vestafrikanske land, og ble kjent som «det ivorianske mirakel.» «Mirakelet» skyldtes en kombinasjon av solid planlegging, opprettholdelsen av sterke forbindelser til Vesten – særlig den tidligere kolonimakten Frankrike – og utviklingen av landets betydelige kaffe- og kakaoindustri. Senere førte denne utnyttelsen av jordbrukssektoren til vanskeligheter i 1980, etter at kaffe- og kakaoprisene stupte.

Gjennom sitt presidentskap opprettholdt Houphouët-Boigny et nært forhold til den franske republikken, en politikk som har blitt kjent som *Françafrique* (her brukt i en positiv betydning), og han ble en nær venn av Jacques Foccart, sjefrådgiver for afrikapolitikken for regjeringene til Charles de Gaulle og Georges Pompidou. I 1966 støttet han sammensvergelsen som styrtet Kwame Nkrumah og deltok i kuppet mot Mathieu Kérékou i 1977, og han ble også mistenkt for å ha vært involvert i kuppet som styrtet Burkina Fasos president Thomas Sankara i 1987. 

Houphouët-Boigny opprettholdt en lidenskapelig antikommunistisk utenrikspolitikk. Det ga seg blant annet utslag i at han brøt de diplomatiske forbindelsene med Sovjetunionen i 1969, etter først å ha opprettet dem i 1967, nektet å anerkjenne Folkerepublikken Kina fram til 1983 og støttet den amerikanskstøttede antikommunistiske opprørsgruppen UNITA i Angola.

I Vesten ble Houphouët-Boigny som oftest omtalt som «Afrikas vismann» eller «Afrikas store gamle mann.»[] Houphouët-Boigny flyttet landets hovedstad fra Abidjan til hjembyen Yamoussoukro og bygde der verdens største kirke, Basilique Notre-Dame de la Paix, noe som kostet hundrevis av millioner kroner. Da han døde i 1993 var han den statslederen som hadde sittet lengst i Afrikas moderne historie, og da også den tredje i verden etter Fidel Castro på Cuba og Kim Il-sung i Nord-Korea. I 1989 opprettet FNs organisasjon for utdannelse, vitenskap og kultur (UNESCO) Félix Houphouët-Boigny-fredsprisen for «sikring, opprettholdelse og søken etter fred.» Etter Félix Houphouët-Boignys død forverret situasjonen seg fort i Elfenbenskysten. Mellom 1994 og 2002 var det en rekke statskupp, et tilfelle av devaluering av valutaen, en økonomisk nedgang og fra 2002 til 2007 en borgerkrig.

Referanser
----------

1. 1 2   Encyclopædia Britannica Online, oppført som Felix Houphouet-Boigny, Encyclopædia Britannica Online-ID biography/Felix-Houphouet-Boigny, besøkt 9. oktober 2017[Hentet fra Wikidata]
2. 1 2   Munzinger Personen, oppført som Felix Houphouet-Boigny, Munzinger IBA 00000007167, besøkt 9. oktober 2017[Hentet fra Wikidata]
3. 1 2   annuaire prosopographique: la France savante, oppført som Félix HOUPHOUËT-BOIGNY, CTHS person-ID 122554, besøkt 9. oktober 2017[Hentet fra Wikidata]
4. ↑   Babelio, Babelio forfatter-ID 170731[Hentet fra Wikidata]
5. ↑   Store sovjetiske encyklopedi (1969–1978), avsnitt, vers eller paragraf Уфуэ-Буаньи Феликс, besøkt 28. september 2015[Hentet fra Wikidata]
6. ↑   Autorités BnF, data.bnf.fr, besøkt 10. oktober 2015[Hentet fra Wikidata]
7. 1 2   www2.assemblee-nationale.fr[Hentet fra Wikidata]
8. ↑   www.quirinale.it[Hentet fra Wikidata]
9. ↑   BOE ID BOE-A-1979-14348[Hentet fra Wikidata]
10. ↑  Udeze, Bona (11. august 2009). *Why Africa?: A Continent in a Dilemma of Unanswered Questions* **(engelsk)**. Xlibris Corporation. ISBN 9781469102184.
11. ↑  «Félix Houphouët-Boigny - UNESCO Peace Prize». *UNESCO* **(engelsk)**. 22. mars 2019. Besøkt 29. oktober 2019.

Eksterne lenker
---------------

* UNESCOs side om Félix Houphouët-Boigny-fredsprisen


|  |  |  |
| --- | --- | --- |
| Forgjenger:**Sist holdt av Bernard Lafay** | **FrankrikeFrankrikes helseminister**(1957–1958) | Etterfølger:**André Maroselli** |
| Forgjenger:**Ingen** | **ElfenbenskystenElfenbenskystens statsminister**(1960–1960) | Etterfølger:**Alassane Ouattara i 1990** |
| Forgjenger:**Ingen** | **ElfenbenskystenElfenbenskystens president**(1960–1993) | Etterfølger:**Henri Konan Bédié** |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NLA **·** BNE **·** Munzinger (iba)
 |